दरअसल भारत में बड़े अस्पतालों की बढ़ती संख्या का समाचार इन दिनों न केवल समूचे दक्षिण एशियाई देशों में बल्कि अफ्रीका तथा यूरोपीय देशों में भी फैल चुका है। स्वयं इन अस्पतालों का प्रचार तंत्र इसकी अंतर्राष्ट्रीय प्रसिद्धि करने में सक्रिय रहता है। परिणामस्वरूप पाकिस्तान,अफगानिस्तान,श्रीलंका ,बंगलादेश तथा अरब देशों के तमाम संपन्न मरीज़ भारत की ओर खिंचे चले आते हैं। और यह अस्पताल इन्हीं बेबस मरीज़ों की मजबूरी का नाजायज़ फायदा उठाकर उनसे मनचाहे पैसे वसूलते रहते हैं। धीरे-धीरे उनकी यही आदत उनकी प्रवृति में शामिल हो जाती है और इसका शिकार लगभग प्रत्येक दूसरे मरीज़ को होना पड़ता है। ऐसे अस्पतालों पर तथा इनके द्वारा की जा रही लूट व डकैती पर सख्त नज़र रखने की ज़रूरत है अन्यथा आज़ादी से पैसे लूटने की इनकी प्रवृति न केवल देश को बदनाम कर रही है बल्कि इससे डॉक्टरी जैसा पवित्र पेशा भी कलंकित हो रहा है।